Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 721/12/5502	Čadca, 9.10.2012
EEČ : 2-37-182-2012

U Z N E S E N I E

Trestná vec:	obvinený XXXXX  
Zločin:	Porušovanie domovej slobody podľa § 194 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 05.08.2012 asi o 13:30 hod. neoprávnene vnikol do rodinného domu č. 165 v obci XXXXX, okres XXXXX, ktorého výlučným vlastníkom je jeho bývalá manželka XXXXX tak, že si odomkol uzamknutú bránu do dvora kľúčom, ktorý bol z vnútornej strany bránky, prešiel k vchodovým dverám, na ktoré búchal so slovami až otvorí dvere, že niečo potrebuje, na čo mu XXXXX odvetila, že neotvorí a nech ide preč, na čo jej on začal nadávať slovami „ty špina, kurva, nech ťa šľak trafí, prešiel k hospodárskej budove v zadnej časti dvora za rodinným domom, z ktorej zobral krompáč, prišiel k dverám do pivnice, ktoré neboli zamknuté, tieto otvoril, vošiel dnu a krompáčom vypáčil uzamknuté dvere do miestnosti bývalého pohostinstva. Uvedeného konania sa dopustil i dňa 04.08.2012, kedy asi o 10:00 hod. vylomil drevené dvere do garáže nachádzajúcej sa vo dvore rodinného domu i napriek tomu, že mu bol dňa 26.05.2012 zrušený trvalý pobyt a majiteľke domu spôsobil škodu v sume 12,- €

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením vyšetrovateľa OR PZ, OKP XXXXX pod sp. zn. ČVS:ORP-432/OVK-CA-2012 zo dňa 05.08.2012 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX pre prečin porušovania domovej slobody podľa § 194 odsek 1, odsek 2 písmeno b) Trestného zákona, na tom skutkovom základe ako je uvedené vo výrokovej časti predmetného uznesenia.

     V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak: a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.      

     V rámci mediačného konania XXXXX slobodne, vážne a určito vyhlásil, že spáchal skutok tak, ako je to uvedené v skutkovej vete. Svoje konanie oľutoval. Zároveň dal súhlas na podmienečné  zastavenie trestného stíhania. 

    Pokiaľ ide o náhradu škody, tak poškodená XXXXX uviedla, že náhradu škody nežiada. 

    Obvinený sa dopustil prečinu porušovania domovej slobody podľa § 194 odsek 1, odsek 2 písmeno b) Trestného zákona,  za ktorý možno uložiť trest odňatia slobody na jeden rok až päť rokov, t.j. horná hranica  trestu odňatia slobody neprevyšuje sadzbu uvedenú v § 216 ods. 1 Trestného poriadku.

    Obvinený XXXXX je invalidný dôchodca, pre priestupok nebol postihnutý, v registri trestov má jeden záznam z roku 2006, kde bol schválený zmier. 

      Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle  § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvineného  za dostačujúce.
 
       Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     V zmysle § 216 ods. 2 Trestného poriadku bola obvinenému XXXXX určená skúšobná doba v trvaní 18 (osemnásť) mesiacov, ktorá začína právoplatnosťou uznesenia o podmienečnom zastavení trestného stíhania.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor